## Naredba o mjerama za sprječavanje unošenja i širenja Pepino mosaic virusa

### NN 56/2008 (19.5.2008.), Naredba o mjerama za sprječavanje unošenja i širenja Pepino mosaic virusa

# MINISTARSTVO POLJOPRIVREDE, RIBARSTVA I RURALNOG RAZVOJA

**1939**

Na temelju članka 14. stavka 2. i 4., članka 16. stavka 5. i članka 50. Zakona o
biljnom zdravstvu (»Narodne novine« br. 75/05), ministar poljoprivrede,
ribarstva i ruralnog razvoja donosi

## NAREDBU

### O MJERAMA ZA SPRJEČAVANJE UNOŠENJA I ŠIRENJA PEPINO MOSAIC VIRUSA1

I.

Ovom se Naredbom propisuju mjere za sprječavanje unošenja i širenja Pepino
mosaic virusa.

II.

Zabranjeno je unošenje u Republiku Hrvatsku sjemena rajčice –
*Lycopersicon
lycopersicum* (L.) Karsten ex Farw. kontaminiranog Pepino mosaic virusom i
njegovo premještanje na teritoriju Republike Hrvatske.

III.

Sjeme rajčice podrijetlom iz trećih zemalja koje se unosi u Republiku Hrvatsku
mora pratiti fitosanitarni certifikat izdan u skladu sa Zakonom o biljnom
zdravstvu² i Pravilnikom o mjerama za sprječavanje unošenja i širenja organizama
štetnih za bilje, biljne proizvode i druge nadzirane predmete i mjerama
suzbijanja tih organizama³ (»Narodne novine« br. 74/06). U fitosanitarnom
certifikatu mora biti navedeno da je sjeme dobiveno odgovarajućom metodom
ekstrakcije kiselinom i:
a) da sjeme potječe iz područja za koja je poznato da se u njima ne pojavljuje
Pepino mosaic virus, ili
b) da na bilju na mjestu proizvodnje tijekom cjelokupnog vegetacijskog ciklusa
nisu primijećeni simptomi zaraze Pepino mosaic virusom, ili
c) da je reprezentativni uzorak sjemena službeno testiran odgovarajućim
metodama, i da je tim testiranjem utvrđeno da sjeme nije zaraženo Pepino mosaic
virusom.
Sjeme rajčice podrijetlom iz trećih zemalja prilikom unošenja u Republiku
Hrvatsku mora se pregledati i prema potrebi testirati na prisutnost Pepino
mosaic virusa u skladu s propisima iz stavka 1. ove točke.

IV.

Sjeme rajčice dopušteno je premještati na teritoriju Republike Hrvatske ako je
dobiveno odgovarajućom metodom ekstrakcije kiselinom i:
a) ako potječe iz područja za koja je poznato da se u njima ne pojavljuje Pepino
mosaic virus, ili

b) ako na bilju na mjestu proizvodnje tijekom cjelokupnog vegetacijskog ciklusa
nisu primijećeni simptomi zaraze Pepino mosaic virusom, ili
c) ako je reprezentativni uzorak sjemena službeno testiran odgovarajućim
metodama, i da je tim testiranjem utvrđeno da sjeme nije zaraženo Pepino mosaic
virusom.
Odredba stavka 1. ove točke ne primjenjuje se na sjeme namijenjeno prodaji
krajnjim korisnicima koji nisu komercijalni proizvođači, pod uvjetom da se prema
pakiranju ili drugoj oznaci jasno vidi da je namijenjeno tim korisnicima.

V.

Radi utvrđivanja prisutnosti i sprječavanja širenja Pepino mosaic virusa provodi
se poseban nadzor na površinama na kojima se proizvode presadnice i plodovi
rajčice u skladu s godišnjim programom donijetim na temelju Zakona o biljnom
zdravstvu.

VI.

Ako posjednici bilja uoče simptome koji upućuju na zarazu Pepino mosaic virusom
obvezni su o tome odmah izvjestiti nadležnog fitosanitarnog inspektora.

VII.

U slučaju sumnje na zarazu Pepino mosaic virusom fitosanitarni će inspektor:
1. uzeti službeni uzorak i poslati ga na laboratorijsko testiranje Zavodu za
zaštitu bilja u poljoprivredi i šumarstvu Republike Hrvatske (u daljnjem tekstu:
Zavod),
2. do dobivanja rezultata laboratorijskog testiranja:
– zabraniti premještanje presadnica rajčice s mjesta gdje je uzet uzorak i
njihovo presađivanje,
– narediti stroge higijenske mjere pri kontaktu s biljkama:
– jednokratno korištenje rukavica, nazuvaka i odijela, koji se nakon upotrebe
spaljuju,
– dezinfekciju opreme, pribora i alata.

VIII.

Kada se laboratorijskim testiranjem potvrdi zaraza Pepino mosaic virusom
fitosanitarni će inspektor narediti posjedniku bilja sljedeće mjere:
1. na mjestu proizvodnje presadnica rajčice:
– spaljivanje svih presadnica koje su uzgojene iz iste partije sjemena ili koje
se nalaze u istom objektu,
– pridržavanje strogih higijenskih mjera pri uništavanju biljka:
– jednokratno korištenje rukavica, nazuvaka i odijela, koji se nakon upotrebe
spaljuju,
– dezinfekciju opreme, pribora i alata.
2. na mjestima proizvodnje plodova rajčice: mjere ovisno o fenofazi rajčice, a
prema preporukama stručnjaka Zavoda.
3. odrediti druge mjere neophodne za provedbu ove Naredbe.

IX.

Troškove provedbe mjera donesenih na temelju ove Naredbe snosi posjednik bilja.

X.

Nadležna uprava izvješćuje druge države članice Europske unije i Europsku
komisiju o rezultatima posebnog nadzora iz točke V. ove Naredbe, te o
rezultatima pregleda i testiranja iz točke III. stavka 2. ove Naredbe.

XI.

Danom pristupanja Republike Hrvatske Europskoj uniji riječi: »Republika
Hrvatska« u točkama II., III. i IV. ove Naredbe zamjenjuju se riječju
»Zajednica« u odgovarajućem padežu.

XII.

Ova Naredba stupa na snagu osmog dana od dana objave u »Narodnim novinama«.
Iznimno od stavka 1. ove točke odredba točke X. ove Naredbe stupa na snagu danom
pristupanja Republike Hrvatske Europskoj uniji.

Klasa: 011-02/08-01/5
Urbroj: 525-2-08-1
Zagreb, 14. svibnja 2008.

Ministar
poljoprivrede, ribarstva
i ruralnog razvoja,
**mr. sc. Božidar Pankretić**, v. r.

\_\_\_\_\_\_\_\_\_
1 Naredbom se preuzimaju odredbe
Odluke Komisije 2004/200/EZ od 27. veljače 2004. o mjerama za sprječavanje
unošenja Pepino mosaic virusa u Zajednicu i njegova širenja u Zajednici
2 Zakonom se preuzimaju odredbe Direktive Vijeća 2000/29/EZ od 8.
svibnja 2000. o mjerama zaštite od unošenja u Zajednicu organizama štetnih za
bilje ili biljne proizvode i njihova širenja unutar Zajednice
3 Pravilnikom se preuzimaju odredbe Direktive Vijeća 2000/29/EZ od 8.
svibnja 2000. o mjerama zaštite od unošenja u Zajednicu organizama štetnih za
bilje ili biljne proizvode i njihova širenja unutar Zajednice

Naredba, NN 56/2008-1939
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)